kardosdrur/scandi-wiki huggingface dataset:
Stangled

Stangled (dansk) eller Stangheck (tysk) er en landsby og kommune beliggende i det østlige Angel i Sydslesvig. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen samarbejder på administrativt plan med andre kommuner i omegnen Gelting Bugt kommunefælleskab (Amt Geltinger Bucht). I kirkelig henseende hører Stangled under Eskeris Sogn. Sognet lå i Ny Herred (Flensborg Amt), da området tilhørte Danmark.

Geografi 
Kommunen omfatter Mariegård (Marienhof), Stangled, Tranbøl eller Tranebøl (Tranbüll), Regelsrød (Regelrott) og en del af Bodum eller Store Bojum (Bojum) og godset Rundtoft.

Stangled er landbrugspræget med enkelte skovstrækninger såsom de ved Stavsmark (tæt ved grænsen til Nisvrå Kommune) beliggende skove Trankær og Skovkobbel (Holzkoppel), de syd for Runtoft beliggende skove Storkobbel (jysk/angeldansk Sturkåffel, ty. Großkoppel) og Kors (tysk Krüz el. Kreutz) og den ved Tranbøl beliggende Moderkobbel (Mörderkoppel). Åen Lebæk løber nord om Stangled og munder efter få km ud i Gardvang Å, som igen munder ud i Gelting Bugt.

Historie 
Stangled er første gang nævnt 1607. Landsbyen opstod som kådnersted under Rundtoft gods. Den sønderjyske / angeldanske udtale er Stænglej. Forleddet er afledt af substantiv stang. Tranbøl er første gang nævnt 1352, forleddet er afledt af trane. Den nord for Runtoft gods og ved grænsen til Gelting Sogn beliggende Tranbøl blev nedlagt som landsby mellem 1539 og 1588, dens navn lever nu videre som bebyggelses- og gadenavn. Regelsrød er første gang nævnt 1664. Navnet henføres til personnavnet Riggel eller Rikulf. Forleddet kan ifølge opgivelser fra stedet ellers beskrive en indhegnet plads, hvor køerne malkes.

Kommunevåben 
Kommunevåbenet viser et led i øvre felt og et hjortegevir i nedre felt i de slesvigske / sønderjyske farver blå og gul.

Noter

Eksterne henvisninger 

 Kommunens hjemmeside

Byer i Angel
Byer i Kreis Slesvig-Flensborg
Byer i Slesvig-Holsten
Freienwill

Freienwill er en kommune beliggende syd for Flensborg i det nordvestlige Angel i Sydslesvig. Administrativt hører kommunen under Slesvig-Flensborg kreds i delstaten Slesvig-Holsten i det nordlige Tyskland. I kirkelig henseende hører kommunen til Lille Solt Sogn. Sognet lå i Ugle Herred (Flensborg Amt), da området tilhørte Danmark.

Geografi 
Egnen er præget af let kuperet terræn med store hedestrækninger og traditionelle landbrugsområder. Nord for Lille Volstrup ligger Volstrup Skov (Wolstruper Holz), nordøst for landsbyen Høgebjerget (Höckeberg) og mod syd den populære badesø Holmark Sø.

Historie 
Kommunen opstod i sin nuværende form ved kommunalreformen i 1974, hvor Lille Solt og Lille Volstrup kommuner blev slået sammen. Den nye kommune råder nu over et areal på 1530 ha. Den omfatter landsbyerne og bebyggelser Lille Solt (Kleinsolt), Lillesoltskov (Kleinsoltholz), Lillesolt Hedemark (Kleinsolt-Heidefeld), Lille Volstrup (Kleinwolstrup), Grønholm (Grünholm), Hjortholm (Hirschholm), Holmark, Hvilbjerg (på dansk også Vilbjerg, Wielenberg), Krim (Krimm), Kylsvæk (Kysweek), Smedekro (Schmiedekrug), den tidligere husgruppe Torsballe (Thorsbüll eller Thürenballig) samt kolonistgårde Glædegård (Freudenhof), Prindsgaard (Prinzenhof) og Walkenhof (Walkengård), som opstod som led i den jyske hedekolonisation omkring 1763. Kommunen samarbejder på administrativt plan med nabokommunerne i Hyrup kommunefællesskab (Amt Hürup).

Freienwill er et eksempel på et nyt navn uden dansk forgænger . Kommunenavnet er hentet fra en forhenværende kro (Freienwill Kro) uden for Lille Solt. Navnet betyder Fri vilje, det må sigte til ejerens frie dispositionsret over kroen. Først i den tyske periode omkring 1900 opstod der bebyggelse omkring kroen, og ved sammenslutning af Lille Solt og Lillevolstrup i 1974 kom kronavnet til at være det nye kommunenavn. Mens Lille Solt og Lille Volstrup er typiske klyngebyer, er det nyere bebyggelse Freienwill en vejby.

Stednavnet Solt er enten afledt af salt eller glda. *sol for et sumpet område, hvilket passer godt på terrænet ved nabobyen Store Solt . Kolonistgården Prindsgaard er antageligt opkaldt efter kronprinsen, den senere Christian 7. Gården Krim blev bygget under Krimkrigen. Stednavnet Kylsvæk beskriver hjørnet af Lillesoltmark, der strækker sig ind i Kilsgaarde i nabosognet Hyrup. Forleddet er muligvis kil, det oprindelige navn på Kilsgaarde med runding af i til y.

Eksterne henvisninger 

 Kommunens hjemmeside

Noter 

Byer i Angel
Byer i Kreis Slesvig-Flensborg
Byer i Slesvig-Holsten
Paul Denis

Paul Denis er en haitiansk politiker og Haitis justitsminister.

Under præsident Jean-Bertrand Aristide tid var han oppositionspolitiker og senator. Dagen efter parlamentsvalget den 21. maj 2000 blev han arresteret og anklaget for ulovlig våbenbesiddelse, men blev til sidst løsladt.

Umiddelbart efter jordskælvet i Haiti den 12. januar 2010 blev han erklæret død, fordi justitsministeriet, hvor han opholdt sig da jordskælvet ramte, var fuldstændigt ødelagt. Men den 21. januar blev han overraskende reddet op fra et hul; han fortalte, at han havde forladt afdelingen kort før jordskælvet.

Referencer 

Politikere fra Haiti
Justitsministre
Joseph Serge Miot

Joseph Serge Miot (23. november 1946 – 12. januar 2010) var en haitiansk ærkebiskop af Port-au-Prince.

Fra 1975 til 1982 studerede han filosofi på det pavelige universitet i Rom, hvor han fik sin doktorgrad. Fra 1978 til 1994 blev han professor i filosofi på Grand Séminaire Notre-Dame de Turgeau. Fra 1994 til 1995 var han adjungeret professor ved Institut Catholique de Paris. Fra 1996 til 1998 var han rektor for universitetet i Notre-Dame de Janvier.

Han døde som følge af Jordskælvet i Haiti i 2010.

Personer fra Haiti
Ærkebiskopper
Omkomne ved jordskælvet i Haiti 2010
Stamhuset Holstenshuus

Stamhuset Holstenshus blev oprettet 1723 af hovedgården Holstenshuus af Godske Ditlev von Holsten. 1742 blev Langesø indlemmet i stamhuset, der i 1779 blev omdannet til Baroniet Holstenshus.

Holstenshuus, Stamhuset
Etableret i 1723
Ophørt i 1779
Slægten Holsten
Modstandsradioen Danmarks Løver

Modstandsradioen Danmarks Løver er et journalistisk net-magasin og radioprogram med reportager, analyser og kommentarer, der har fokus på emner og problemstillinger relateret til den udlændingepolitiske debat. Desuden interviews med forfattere som Benny Andersen, Carsten Jensen og Kirsten Thorup.

Radiomagasinet er inspireret af kronikken Modstandsbevægelsen mod Dansk Folkepartis besættelsesmagt  i Politiken den 23. august 2009, som fik over 1.000 kommentarer. I kronikken hedder det bl.a., at det danske mediebillede er for ukritisk over for Dansk Folkeparti, og at de andre partier er for hurtige til at lade sig præge af partiets dagsorden. Desuden henvises til en række citater fra den danske kulturarv, som man mener står i kontrast til Dansk Folkepartis billede af danskheden.

Programmerne er udsendt via Den2Radio. De kan også høres på lokal- og regionalradioer og ligger til download på Danmarks Løvers hjemmeside .  I redaktionen sidder Rune Engelbreth Larsen, Flemming Chr. Nielsen og Birgitte Rahbek.

Referencer 

Nettidsskrifter fra Danmark
Journalistik
Netradioprogrammer
Al-Jihad

Al-Jihad eller Ægyptisk islamsk jihad er en ægyptisk islamistisk gruppe, som har været aktiv siden slutningen af 1970'erne. Siden 1991 har gruppen blevet ledet af Ayman al-Zawahiri. Organisationens oprindelige mål var at styrte den ægyptiske regering og erstatte den med en islamisk stat. Senere udvidede de deres mål til at inkludere angreb på USAs og Israels interesser i Egypten og i andre lande. Organisationen er nu indgået i al-Qaeda.

Organisationsstruktur 
Organisationen har en blind-celle-struktur, dvs. at medlemmer i en gruppe ikke kender til identiteten eller aktiviteterne i andre celler. På den måde kan et medlem, som bliver taget til fange, ikke komme til at røbe resten af medlemmene i organisationen. Men det lykkedes de ægyptiske myndigheder at fange en af lederne, som havde lister over alle de andre medlemmers navne lagret på en computer. Der fandt man opført hvert medlems adresse, falske navne og potentielle skjulesteder. På det grundlag lykkedes det at arrestere over 800 medlemmer af al-Jihad-gruppen uden at et eneste skud blev affyret.

Terror udført af organisationen 
I august 1993 forsøgte Al-Jihad at dræbe den ægyptiske indenrigsminister, Hasan al-Alfi, som var leder af kampen mod militante islamister og deres terrorkampagne. En bombe på en motorcykel eksploderede tæt ved ministeren bil og dræbte selvmordsbomberen, men ikke ministeren. Dette angreb var den første gang sunni-islamister gjorde brug af selvmord for at nå deres mål. Nogle måneder senere, i november 1993, prøvde Al-Jihad at udføre et andet attentat, som denne gang skulle dræbe Egyptens statsminister, Atef Sidqi. Bilbomben som skulle dræbe ham, eksploderede i nærheden af en pigeskole i Kairo, som ministerern skulle køre forbi. Ministeren var beskyttet af sin pansrede bil og blev ikke skadet ved eksplosionen, men den sårede 21 mennesker og dræbte en lille skolepige. De ægyptiske myndigheders reaktion var at arrestere 280 medlemmer af organisationen, hvoraf de 6 fik en dødsdom. I juni 1995 iværksatte organisationen et attentat, som skabte et endnu større tilbageslag for dem. De ville ramme Egyptens præsident, Hosni Mubarak, mens han var i Etiopien på en konference, og angrebet blev planlagt gennem mere end et år. For at få våben til attentatet fik de hjælp fra den sudanske efterretningstjeneste, som smuglede våbnene ind på ambassaden i Etiopien. Desværre for dem blev dette angreb forhindret af fejl ved en granatkaster og af, at præsidenten kørte i en pansret limousine. Den 19. november 1995 bombede organisationen den ægyptiske ambassade i Islamabad, hvorved de dræbte 16 og sårede 60 personer. Angrebet var en prototype for, hvordan fremtidige angreb fra deres søsterorganisation, al-Qaeda, skulle komme til at se ud.

Terrorgrupper
Autoophuggerens Børn

Autoophuggerens Børn er en dansk TV-serie for børn. Serien blev vist på dansk TV i 1970. Serien er filmet i sort-hvid og den bestod af 6 afsnit.
 
I serien følger man de fire søskende Niels, Anne-Gunild, Hans Ole og Susanne.
 
Serien er kendetegnet ved at tegne et typisk billede af 1960'ernes børneliv, hvor søskende holdt sammen og hjalp hinanden, legede meget udendørs, og var overladt til sig selv en stor del af dagen, i modsætning til i dag hvor det meste af børnenes dag tilbringes i institutioner.

Handling 
Da der ikke kan blive råd til et legehus til børnene giver deres far dem i stedet lov til at få hver deres gamle bil at lege i. Bilerne flyttes til en lille åben plads, og børnene dekorerer dem med maling,
gardiner og inventar, ganske som var det legehuse.
Børnene får også lov til at overnatte i bilerne en enkelt nat, selv om moderen er meget bekymret.
 
På et tidspunkt er en såkaldt landstryger flyttet ind i Anne-Gunilds bil. Børnene tror først at han er farlig, men de finder ud af at han er en ganske rar mand. Han har den særlige charme at han er meget
fantasifuld, og han lader således som om at han er rig og har en usynlig butler. Han tager også børnene med på en langtur rundt i Europa pr. fantasi, idet han f.eks. lader børnene holde en tom billedramme
op foran ansigtet, og på den måde kan de forestille sig at de ser berømte seværdigheder.
En morsom episode er også den hvor Hans-Ole vil købe en øl til deres nye voksne ven. Han får pilsneren udleveret, men købmanden ringer hjem til moderen. I øvrigt drikker landstrygeren slet ikke.
 
Hans-Ole er en rigtig slikmund, og i en scene spiser han en stor mængde slik og is meget hurtigt.

Diverse 
Tre ud af de fire børn er søskende i virkeligheden.
 
I serien optræder flere morsomme sproglige udtryk, som f.eks. i 2. afsnit, hvor Hans-Ole udtaler at en drage "er gået i filivav!".
 
Børneserier fra Danmark
Danske tv-serier fra 1970'erne
Stamhuset Hindsgavl

Stamhuset Hindsgavl blev oprettet af Hindsgavl Slot 31. august 1815 i overensstemmelse med bestemmelserne i kammerherre Christian Holger Adelers enke, Karen Basse Fønss' testamente (død 1808). Stamhuset tilfaldt hendes brodersøn, kammerherre Niels Basse Føns.

Hindsgavl
Etableret i 1815
Ophørt i 1921
Stamhuset Bidstrup

Stamhuset Bidstrup oprettedes af Bidstrup den 22. juli 1763 af etatsråd Gerhard Hansen de Lichtenberg og hustru, Bodil Hofgaard, for deres søn, Hans Henrik de Lichtenberg og hans afkom.

Om successionen bestemtes, "

Kilder 
 Dansk Adelskalender 1878

Bidstrup
Etableret i 1763
Slægten Lichtenberg
Ophørt i 1930
Raoul Cédras

Raoul Cédras (født 9. juli 1949 i Jérémie i Haiti) var kupmager og chef for en militærjunta i Haiti fra 30. september til 8. oktober 1991. I realiteten var han landets leder helt frem til oktober 1994, da USA intervenerede og således at han mistede magten. I 2000 blev han og en række andre officerer dømt til livsvarigt fængsel in absentia på grund af en massakre i byen Raboteau.

Han lever nu i landflygtighed i Panama.

Eksterne henvisninger 
 U.S. Gave Cedras $1 Million in Exchange for Resignation  

Militærfolk
Personer fra Haiti
Statsoverhoveder der kom til magten ved kup
Özcan Yeniceri

Özcan Yeniçeri (født 1954 i Şiran, Gümüşhane) er en tyrkisk tv-vært, forfatter og professor. Han fik sin Ph.D.-grad fra Erciyes Universitets Institut for Sociologi. I 2004 blev han professor.

Han har tidligere været institutleder på det sociologiske institut på Niğde Universitet og har bl.a. skrevet følgende værker: Tyrker påny, Nationalisme i den globaliserede verden og Døde trækker ikke vejret (sidstnævnte værk er en roman). Özcan Yeniçeri har også tidligere været skribent på flere tyrkiske aviser, herunder Yeniçağ som han stadig skriver i. Desuden er han studievært i den ugentlige udsendelse: "Aklin Yolu" på den tyrkiske TV-kanal Avrasya TV.

Özcan Yeniceri blev valgt ind i det Tyrkiske Folketing ved valget i 2011 for det nationalistiske parti "Milliyetçi Hareket Partisi" eller på dansk: "Det Nationalistiske Bevægelsesparti". Partiet fik ved valget i 2011 12,9% af stemmerne og er i dag det tredjestørste parti i Tyrkiet.

Sociologer fra Tyrkiet
Pierluigi Collina

Pierluigi Collina (født 13. februar 1960) er en tidligere italiensk fodbolddommer, der er anset for den bedste fodbolddommer gennem tiden.
Han indstillede sin karriere i 2005 efter 28 år som aktiv dommer. I dag er han ansat som dommerchef for det europæiske fodboldforbund UEFA. I spørgsmålet om, hvordan man kan forbedre dommerstandarden har Collina været fortaler for både videoafgørelser og flere dommere på banen.

Aktiv karriere

Karriere efter dommerstop 
Efter Collina stoppede sin aktive karriere i 2005, har han ikke forladt fodboldverdenen. Ved VM 2006 i Tyskland var han ansat som ekspertkommentator på italiensk TV. 
I kølvandet på den italienske dommerskandale i 2005/2006 blev Collina ansat til at overvåge de italienske fodbolddommeres indsats.
I 2010 blev han ansat af det europæiske fodboldforbund UEFA som dommerchef. En position der giver ham ansvaret for udvikling af de bedste europæiske dommere.

Se også 
 Liste over dommere i VM finalen
 Liste over fodbolddommere der har dømt Champions League-finalen

Referencer 

Fodbolddommere fra Italien
Dommere i VM i fodbold 2002
Dommere i VM i fodbold 1998
Fodbolddommere som har dømt VM-finalen
Dommere i UEFA Champions League
Jødestjernen

Jødestjernen var en gul davidsstjerne lavet af stof, som nazisterne tvang alle mennesker, som efter 1933 blev defineret som jøder, til at bære synligt, så de kunne identificeres som jøder.

Fra 23. november 1939 skulle alle jøder over tolv år i det tyskbesatte Polen bære et armbind med den blå davidsstjerne på.

Den gule "jødestjerne" blev indført i 1941 i Nazi-Tyskland. Den 1. september samme år bestilte politiet en forordning om kendetegnene for jøderne. Alle jøder over seks år skulle i Tyskland bære en gul davidsstjerne synligt på venstre bryst. Denne lov udbredtes senere til flere af de lande, som blev besat af Tyskland. I 1942 blev loven indført i Holland, Belgien, Bulgarien og i det besatte Frankrig. I 1943 blev den indført af Grækenland og i 1944 af Ungarn, med ordet "jøde" skrevet på nationalsproget.

Jødestjernen blev aldrig indført i Danmark eller Norge, fordi tyskerne mente, at den offentlige modstand var for stærk. Den blev heller ikke indført i Finland, hvor der næsten ingen jødeforfølgelser fandt sted.

Se også 
 Lyserød trekant - et symbol for forskellige LGBTQ-identiteter, bl.a. brugt i Nazi-Tyskland

Eksterne henvisninger 
Særlige Badges, som jøder var tvunget til at bære under Holocaust - Yad Vashem 

Antisemitisme
Holocaust
Nazi-Tyskland
Jødedom
Robert Bruce Merrifield

Robert Bruce Merrifield (født 15. juli 1921, død 14. maj 2006) var en amerikansk biokemiker. Han modtog Nobelprisen i kemi i 1984.

Nobelprismodtagere i kemi
Biokemikere
Kemikere fra USA
Nobelprismodtagere fra USA
Personer fra Texas
Ørsbjerg (Sydslesvig)

Ørsbjerg (dansk) eller Oersberg (tysk) er en landsby og kommune beliggende vest for Kappel i det østlige Angel i Sydslesvig. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen samarbejder på administrativt plan med andre kommuner i omegnen i Kappel-Land kommunefællesskab (Amt Kappeln Land). I kirkelig henseende hører Ørsbjerg under Tøstrup Sogn. Sognet strakte sig over både Kappel og Slis Herred (Gottorp Amt, Slesvig), da området tilhørte Danmark.

Geografi 
Kommunen er beliggende i et let kuperet morænelandskab i det østlige Angel. Markerne er ofte adskilt gennem levende hegn (på tysk knick). Kommuneområdet omfatter Arrild, Kragelund, Mariemark (Marienfeld), Rytterbjerg (Reuterberg), Snurom (Schnurrum), Skryn (Schrün), Sveltholm (Schweltholm), Tøstrupgaard (også Tøstrup gods eller Tøstorp, Toestorf) og Tøstrup (Toestrup).

Historie 
Ørsbjerg er første gang nævnt 1460. Stednavnet er afledt af mandsnavn Ør eller Øder, som kan henføres til oldnordisk auðr (rigdom) og germansk hari (anfører). Arrild er første gang nævnt 1460. Stednavnet henføres til oldnordisk ari (≈ørn). Nordøst for Arrild (i nabosognet Nørre Brarup) blev der i 1800-tallet fundet en runesten, som fik navnet Arrildstenen. Sveltholm er første gang dokumenteret 1804. Stednavnet er et spotnavn og henføres til dansk svælte, svelte (≈at lide sult) for at beskrive jordens lave udbytte. Tøstrup er allerede nævnt i jordebogen 1231. Forleddet henføres til personnavnet Tyge eller Tøsti, en kortform for personnavnet Torsten, afledt af gudsnavn Tor.

I januar 1971 blev den hidtil selvstændige kommune Tøstrup (Toesdorf) indlemmet i Ørsbjerg. Syd for Tøstrup ligger godset Tøstrupgård.

Våben 
Kommuneseglet fra 2001 viser i øverste felt tre løvblade, i nederste felt en opslået bog med et aks foran tre bakker i farverne grøn og gul. Bladene symboliserer kommunens tre landsbyer Arrild, Ørsbjerg og Tøstrup. Bogen minder om den forhenværende landbrugsskole fra 1839/1845 i Ørsbjerg. Trebjerget er et symbol på det bakkede landskab i Angel.

Referencer

Eksterne henvisninger 

 Kommunens hjemmside
 Tøstrup Menighed

Byer i Angel
Byer i Kreis Slesvig-Flensborg
Byer i Slesvig-Holsten
Michel Gaillard

Michel "Micha" Gaillard (død 14. januar 2010 i Port-au-Prince, Haiti) var en haitiansk politiker og universitetsprofessor. I 2005 hjalp han med at skabe en fusion mellem de haitianske socialdemokratiske partier.

Han var til møde i justitsministeriet da jordskælvet i Haiti i 2010 fandt sted. Bygningen, han opholdt sig i, kollapsede. Han døde af sine sår nogle dage efter.

Politikere fra Haiti
Omkomne ved jordskælvet i Haiti 2010
Personer fra Port-au-Prince
Sam Dixon

Sam Dixon (1949 – 14. januar 2010 i Port-au-Prince, Haiti) var amerikansk præst, og vicegeneralsekretær i United Methodist-udvalget. Han var søn af Samuel Dixon og Mildred Dixon, og havde tre søstre. I 1975 startede han sit eget ministerium.

Udover at være vicegeneralsekretær var han præst i kirker i North Carolina Sneads Ferry, Durham, og Swansboro. I perioden 1990-1996 tog han pause fra jobbet og blev ansat ved United Methodist North Carolina Annual Conference, i 1996 vendte han tilbage til jobbet igen, men allerede i 1998 trak han sig tilbage igen.

Han døde som følge af Jordskælvet i Haiti i 2010. Da jordskælvet ramte var han netop blevet sat af med bil ved Hôtel Montana, sammen med Clinton Rabb, og Jim Gulley. Hotellet lå i ruiner efter jordskælvet og alle tre blev fundet i ruinerne 55 timer efter jordskælvet. Rapportere havde ellers sagt at Sam Dixon var blevet fundet i live, men senere blev det bekræftet at han var død. Jim Gulley overlevede, men Clinton Rabb døde den 17. januar på et hospital i Florida, som følge af skader.

Metodistiske præster
Personer fra North Carolina
Omkomne ved jordskælvet i Haiti 2010
Jimmy O

Jean Jimmy Alexandre med kunstnernavnet Jimmy O (9. marts 1974 – 12. januar 2010) var en haitiansk hip hop musiker, han blev født i Port-au-Prince men boede i New York City. Han var sammen med Wyclef Jean's Yéle Haiti Foundation i gang med at lave hans første debutalbum, hvilket dog aldrig blev til noget da han døde som følge af Jordskælvet i Haiti i 2010.

Han døde som følge af Jordskælvet i Haiti i 2010, da han blev mast sammen i sin bil imens at han var ude at køre i Port-au-Prince. Hans mor, hans kone, to af hans tre børn, hans agent, og en CNN besætning var til stede, da hans krop blev opdaget og identificeret tre dage senere.

Personer fra Haiti
Hiphoppere
Omkomne ved jordskælvet i Haiti 2010
Anne Holck

Anne Holck (7. december 1602 på Tryggevælde – 5. juni 1660 på Steensgård) var en dansk adelsdame.

Anne Holck var datter af Ditlev Holck, blev født 1602 på Tryggevælde, hvor hendes fader dengang var lensmand, og opdroges i en stor del af sin barndom hos sin mormoder, fru Birgitte Skave på Eskilstrup. I juli 1621 trolovedes hun med den daværende kammerjunker hos hertug Ulrik, Vincents Steensen til Stensgård på Langeland; brylluppet stod i Køge 2. november 1623. Det historiske moment i hendes liv blev det heltemod, hvormed hun, skønt henved 60 år gammel, i april 1659 ledede forsvaret af Langeland, efter at hun 2 måneder før havde haft den sorg at se sin ægtefælle dø som følge af sår under en kamp, hvorved det var lykkedes at afslå et svensk angreb. Denne gang blev fjenden sejrherre, og Anne Holck skal endog være blevet fængslet. Et sikkert uhjemlet sagn har lagt til, at hun blev bundet med en lænke til hundehuset, men ved et vink til en pige fik svenskerne lokket ned i en vinkælder og nedhugget af gårdens folk og bønder. Hendes portræt gør et sjældent kraftigt og djærvt indtryk. Hun døde på Steensgård 5. juni 1660.

Kilder 
 J.A. Fridericia, "Holck, Anne", i: C.F. Bricka (red.), Dansk Biografisk Lexikon, København: Gyldendal 1887-1905.
 Illustreret Tidende, XI, 124 f.

Danskere i 1600-tallet
Anne
Personer i Dansk Biografisk Leksikon
Knud Knudsen

Knud Knudsen kan henvise til flere personer:

 Knud Knudsen (sprogforsker) (1812-1895) – norsk sprogforsker
 Knud Lausten Knudsen (1806-1866) – dansk godsejer og politiker
 Knud Knudsen (fotograf) (1832-1915) – norsk fotograf
 Knud Leonard Knudsen (1879-1954) – norsk gymnast
 Knud Knudsen (håndboldtræner) – dansk håndboldtræner, landsholdstræner for kvinder 1965-68 og for herre i 1970.
 Knud Knudsen (fodboldtræner) – dansk fodboldtræner for Silkeborg IF
Hôtel Montana

Hôtel Montana var et populært fire-stjernet turisthotel i Port-au-Prince, Haiti. Det blev bygget i 1946. Det kollapsede sammen med de fleste bygninger i byen som følge af Jordskælvet i Haiti i 2010. Det anslås, at 200 af 300 er meldt savnet dagen efter sammenbruddet. Blandt dem, der opholdt sig på hotellet, var personalet fra fredsbevarende styrker fra de Forenede Nationer, hvis MINUSTAH hovedkvarter i Christopher Hotel også kollapsede.

Hoteller i Haiti
Etableret i 1946
Port-au-Prince
Jordskælvet i Haiti 2010